12 אלף לייקים ב-עשרים שעות. התמונה המרגשת (צילום: דורון אמיר)

הילה יפרח, לוחמת צעירה במג״ב, לא האמינה שהתמונה שמתעדת אותה מגוננת על כלב בגופה במהלך נפילת רקטות גראד על באר שבע תכבוש את הרשת. 12 אלף אנשים עשו לייק ועוד אלף שיתפו את התמונה שפורסמה אתמול (ד'), בפייסבוק של משטרת ישראל.

"עשיתי דבר שכל שוטר או לוחם מג״ב היה עושה. לא חושבת שעשיתי משהו מיוחד", סיפרה יפרח. בת ה-20 משרתת ביחידת ׳שחר 101׳ של משמר הגבול שמטרתה לטפל בפשיעה החמורה במגזר הבדואי, הפרות סדר ותפיסת אמצעי לחימה. היחידה הפועלת בדרום סופחה לגזרת באר שבע לסייע לתושבים ולפנותם למרחבים מוגנים וכן לשמור על הסדר הציבורי.

לייק לפייסבוק של נקסטר ולא תפספסו אף סיפור

התמונה צולמה יום לפני כניסתה של הפסקת האש לתוקף וסיומו הרשמי של מבצע "עמוד ענן". בשעות אחר הצהריים שוגרו רקטות גראד לעבר באר שבע. יפרח הבחינה לפתע ברחוב בכלב מבוהל מהאזעקה. "הוא נראה מפוחד", סיפרה, "אז בדרך למרחב המוגן לא חשבתי פעמיים ולקחתי את הכלב שרעד לי בידיים לתוך הבניין. חיבקתי וגוננתי עליו כדי שיירגע. אחרי כמה דקות כשהכול נגמר והוא נרגע שחררתי אותו".

חבריה לצוות ומפקדה שיבחו אותה על התנהגותה. "היא התנהגה בקור רוח שראוי להערכה רבה והוכיחה שבעלי חיים חסרי ישע זקוקים להגנה לא פחות מבני האדם. היא ועשתה את המוטל עליה באינסטינקט אימהי", סיפר אחד הלוחמים ביחידה. יפרח, עדיין נרגשת מהפרסום: "נהגתי כפי שחינכו אותי. לעזור לכל מי שזקוק לעזרה ולא משנה אם זה בעל חיים או אדם. אני שמחה שהייתי שם בשבילו".

עוד בנושא:

>> כלב תוקף פלסטינית - התמונה שהסעירה את הרשת

>> אם מגינה על בתה: התמונה שכבשה את ישראל